Mens debatten raser afsted om nedslaget af de mange minkbesætninger på Gjøl, der finder sted lige nu, er der kommet nyt aspekt i sagen. TV2 Nord har erfaret, at dele af den arbejdskraft, der bruges til nedslaget på mink, er arbejdere fra Rumænien. Netop dette er politiker Bjarne Laustsen (S) kritisk overfor. Han har på et møde med Fødevarestyrelsen fredag middag, spurgt ind til denne problematik omkring social dumping. Han påkræver at man gør noget ved situtionen med det samme, og stiller krav til de aftaler, der er indgået med arbejdskraften. - De skal fremlægge dokumentation for hvilken overenskomst de arbejder under, hvem aftalen er indgået med og hvad de får i løn. Jeg hverken kan eller vil acceptere at man bruger folk, hvor der er social dumping. Det vil jeg ikke være med til. Det har jeg sagt til systemet, at det må de finde ud af, og hvis det er tilfældet, så må det stoppes med det samme, fortæller Bjarne Laustsen (S) til TV2 Nord. Ud fra det pågældende møde med Fødevarestyrelsen, hvor spørgsmålet blev rejst om hvorvidt arbejderne er under overenskomst eller ej, forventes der at falde svar indenfor kort tid.

Referat:
Bjarne Laustsen (S), formand for Folketingets Beskæftigelsesudvalg, gør det klart, at social dumping ikke hører sig hjemme i Danmark. Heller ikke når det kommer til aflivning af mink.